Diari Oficial de la Generalitat Valenciana


Sumari del DOGV 3310, del 18-08-1998 (1998/6817)

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència, de la Generalitat Valenciana, per la qual es disposa la publicació del Conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3310

Data del DOGV
:   18-08-1998

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   1998/6817


Data del document
:   20-07-1998

Organisme emissor
:   Conselleria de Presidència

Tipus de document
:   Resolució

Anàlisi jurídica

RESOLUCIÓ de 20 de juliol de 1998, de la Subsecretaria del Secretariat del Govern i Relacions amb les Corts de la Conselleria de Presidència, de la Generalitat Valenciana, per la qual es disposa la publicació del Conveni de col·laboració entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo. [1998/X6817]
  
Subscrit, després de la tramitació prèvia reglamentària, entre la Conselleria de Cultura, Educació i Ciència de la Generalitat Valenciana i la Universitat Internacional Menéndez Pelayo, el 18 de maig de 1998, un Conveni de col·laboració, i en compliment del que estableix l'article 8.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat Conveni, que ha quedat inscrit en el Registre de Convenis amb el número 0594/98, i que figura com a annex d'aquesta resolució.
  
València, 20 de juliol de 1998.- La subsecretària del Secretariat del Govern i Relacions amb les Corts: Catalina Escuín Palop.
  
Conveni de col.laboració entre la Conselleria de Cultura, Educació i Ciència, de la Generalitat Valenciana, y la Universitat Internacional Menéndez Pelayo.
  
València, 18 de maig de 1998
  
Reunits
  
D'una part, el Sr. Francisco E. Camps Ortiz, conseller de Cultura, Educació i Ciència de la Generalitat Valenciana (en avant CCEC), facultat per a aquest acte per Acord del Govern Valencià de data 21 d'abril de 1998.
  
I d'una altra, el Sr. José Luis García Delgado, rector magnífic de la Universitat Internacional Menéndez Pelayo (en avant UIMP), en nom i representació d'esta, d'acord amb les atribucions que té conferides pel Reial Decret 1920/1995, de 24 de novembre (BOE número 282, de 25 de novembre).
  
Exposen
  
Que la CCEC i la UIMP consideren que la cooperació entre les dos institucions és de gran importància per a potenciar les activitats educatives i culturals a la Comunitat Valenciana, i per a això acorden subscriure el present conveni de col·laboració conforme a les següents
  
Clàusules
  
Primera
  
La CCEC i la UIMP col·laboraran en l'organització d'activitats acadèmiques i culturals amb una perspectiva internacional.
  
Dites activitats -sempre de clar interés per a la Comunitat Valenciana- s'inscriuran principalment, però no exclusivament, en cinc grans àrees temàtiques:
  
Genètica i societat
  
Ocupació i qüestions socials
  
Ciències de la vida i medi ambient
  
Estudis autonòmics
  
Formació de guionistes (mitjans de comunicació visual)
  
Estes activitats tindran lloc, llevat d'excepcions, al palau de l'Intendent Pineda, a València, i es presentaran integrades com a cursos i altres activitats de la UIMP, amb la col·laboració i patrocini de la Generalitat Valenciana, a través de la CCEC.
  
La col·laboració entre ambdues institucions es portarà a cap en els termes que s'expressen en les clàusules següents.
  
Segona
  
La CCEC prestarà un suport institucional i econòmic a la UIMP a València, en qualitat d'institució patrocinadora, i com a tal es farà constar en tot el material de promoció i publicitat que generen les activitats, respectant en tot moment els logotips o directrius d'imatge facilitats per la referida CCEC.
  
Tercera
  
La CCEC exercirà la tasca activa en la proposta d'activitats de la programació anual. En tot cas la programació anual que el director de la UIMP de València presentarà a la Junta de Govern de la UIMP per a l'aprovació definitiva requerirà informe favorable de la CCEC.
  
Quarta
  
La UIMP es responsabilitza de l'organització, el control i el desenvolupament de les activitats aprovades, i aportarà per a això els mitjans materials i humans que es requerisquen i es farà càrrec de tota la gestió econòmica i administrativa.
  
Quinta
  
La UIMP es compromet de concedir vuitanta matrícules gratuïtes a la CCEC durant l'any 1998 per a l'assistència del seu personal als cursos organitzats per aquella en la seua seu de València. Els noms de les persones que hagen de disposar d'estes matrícules seran facilitats per la CCEC.
  
Sexta
  
La CCEC efectuarà una aportació a la UIMP de noranta-cinc milions de pessetes (31.146.992), a càrrec de l'aplicació 72.69.3.325.41., línia 409/000/98, dels pressupostos de la Generalitat Valenciana, per a finançar les despeses corrents que origine el funcionament de la UIMP a València, les de manteniment del palau de l'Intendent Pineda i les produïdes en la preparació i realització dels cursos i la resta d'activitats realitzades al llarg de l'any 1998.
  
El pagament de la subvenció serà realitzat en la forma que determina l'article 47, bis, de la Llei d'Hisenda Pública de la Generalitat Valenciana:
  
1. El 40% de l'import de la subvenció a la firma del conveni.
  
2. El 20% quan es justifique una despesa contreta per import equivalent al 60% del total de l'aportació establida.
  
3. El 40% restant, quan la UIMP presente la justificació d'haver contret una despesa equivalent al 100% de l'aportació de la CCEC.
  
No obstant això, la CCEC, a sol·licitud de la UIMP, podrà procedir al lliurament dels fons mitjançant pagaments parcials de les quantitats justificades per esta última.
  
Els ingressos es faran en el compte corrent número 0972153589 del Banc d'Espanya (codi de banc 9000), a l'oficina principal (codi d'agència 0001), al carrer d'Alcalà, 50, de Madrid, a nom de la Universitat Internacional Menéndez Pelayo, Secció d'Organismes Autònoms.
  
Sèptima
  
La CCEC autoritza la UIMP perquè les activitats a què es refereix el present conveni es desenvolupen al palau de l'Intendent Pineda, de la Generalitat Valenciana, de conformitat amb el que disposa l'article 73 de la Llei 3/1986, de 24 d'octubre, de Patrimoni de la Generalitat Valenciana, durant la vigència del present conveni, i sense perjudici de l'exercici per la CCEC de les facultats demanials que li corresponen segons l'article 63 de la referida llei.
  
Octava
  
Les despeses corrents de manteniment del palau de l'Intendent Pineda, de funcionament dels serveis (electricitat, aigua, seguretat, neteja, etc.), i de realització de les activitats compreses en el present conveni, seran satisfetes per la UIMP.
  
Per a finançar les citades despeses, la UIMP destinarà l'aportació econòmica de la CCEC a què es refereix la clàusula sexta d'aquest conveni. La part de les citades despeses que excedisca de la referida aportació serà finançada per la UIMP.
  
Novena
  
Per al màxim aprofitament del palau de l'Intendent Pineda, per part de les institucions valencianes, la Generalitat Valenciana, a través dels seus diversos departaments i organismes, podrà organitzar activitats acadèmiques i culturals en el citat palau, de manera coordinada amb les activitats programades per la UIMP.
  
La UIMP es compromet a col·laborar amb les citades activitats de la Generalitat Valenciana, facilitant la seua infraestructura organitzativa i de personal.
  
Deu
  
Igualment, la CCEC es compromet a col·laborar amb les activitats que desenvolupe la UIMP, amb la participació en estes dels cinc empleats públics que la Generalitat Valenciana té destinats al Centre de Serveis Educatius Intendent Pineda: L'administrador, un cap de negociat, dos auxiliars i un subaltern. Aquest personal, sense perjudici de la seua dependència de la CCEC, estarà funcionalment a disposició del director de la UIMP a València.
  
Onze
  
La CCEC i la UIMP acorden potenciar la col·laboració amb les universitats de la Comunitat Valenciana, establint convenis amb estes per a l'organització conjunta de cursos màster i cursos de postgrau. En aquest mateix sentit, la UIMP s'obliga a concedir l'exempció del 50% de les quotes d'inscripció en els cursos i seminaris que organitze a València, per als alumnes matriculats a les universitats públiques valencianes, en primer, segon o tercer cicle, excepte per a aquelles activitats que, donada la seua excepcionalitat, s'establisca per les dos parts específicament la no aplicació d'esta clàusula.
  
Dotze
  
El present conveni s'extingirà:
  
1. Per transcurs del termini indicat en la clàusula següent.
  
2. Quan no s'executen les prestacions a què s'obliga la UIMP, segons el que s'ha establit en l'article seté del Decret 20/1993, de 8 de febrer, del Govern Valencià (DOGV 1.968, de 19.02.93).
  
Tretze
  
El present conveni tindrà vigència des del dia de la firma fins al 31 de desembre de 1998, i s'entendrà prorrogat tàcitament excepte denúncia expressa de qualsevol de les parts, amb el límit establit en l'article 73.2 de la Llei 3/1986, de 24 d'octubre, de Patrimoni de la Generalitat Valenciana.
  
En el supòsit de pròrroga del conveni, les obligacions econòmiques que se'n deriven es concretaran en la corresponent addenda anual, d'acord amb les consignacions pressupostàries existents.
  
I, en prova de conformitat, firmen el present document al lloc i la data indicats a l'encapçalament.
  
El conseller de Cultura, Educació i Ciència: Francisco E. Camps Ortiz.
  
El rector de la Universitat Internacional Menéndez Pelayo: José Luis García Delgado.